Na temelju članka 50. Zakona o proračunu („Narodne novine”, broj 144/21) i članka 30. Statuta Grada Omiša („Službeni glasnik Grada Omiša broj 4/09, 9/10, 2/13, 10/13, 1/18, 8/18, 2/21 i 13/22-pročišćeni tekst), Gradsko vijeće Grada Omiša na 36. sjednici održanoj 1. travnja 2025. godine, donosi

 ODLUKU
 o uvođenju Riznice Grada Omiša

 Članak 1.

Ovom se odlukom uvodi sustav rizničnog poslovanja na razini proračuna i proračunskih korisnika Grada Omiša (u daljnjem tekstu: proračunski korisnici), koji se temelji na jedinstvenom računovodstveno-informacijskom sustavu, s ciljem stvaranja pretpostavki za učinkovito upravljanje ukupnim proračunskim sredstvima i obavljanje poslovanja preko jedinstvenog računa Riznice Grada Omiša (u daljnjem tekstu: Riznica).
Proces upravljanja proračunom obuhvaća planiranje proračuna i financijskih planova
proračunskih korisnika, izvršavanje, računovodstveno evidentiranje i izvještavanje.
Kao sustavan organizacijski ustroj za upravljanje financijama, lokalna riznica dio je
jedinstvenog informacijskog sustava koji omogućava povezanost s proračunskim
korisnicima, efikasno korištenje resursa i uspostavljanje financijske discipline.

Članak 2.

Poslovanje u Riznici obavljat će se na način da se svi prihodi proračuna i proračunskih korisnika uplaćuju na jedinstveni račun Riznice i sva plaćanja izvršavaju s tog računa.
Riznica Grada informacijski obuhvaća dva međusobno povezana dijela:
• Plan proračuna
• Objedinjenu glavnu knjigu proračuna
Plan proračuna čine prihodi i primici iskazani prema izvorima, te rashodi i izdaci raspoređeni prema proračunskim klasifikacijama.
Objedinjena glavna knjiga proračuna se sastoji od Glavne knjige proračuna i Glavnih knjiga proračunskih korisnika iz nadležnosti.
Glavna knjiga proračuna sadrži evidencije svih transakcija na imovini, obvezama, vlastitim izvorima, prihodima, rashodima, primicima i izdacima proračuna, evidentiranih po modificiranom načelu nastanka događaja.
Glavna knjiga proračunskih korisnika u sastavu Objedinjene glavne knjige sadrži minimalno evidencije svih transakcija u vezi rashoda i obveza, izdataka i primitaka, potraživanja iz nadležnog proračuna za uplaćena sredstva na račun proračuna te prihode proračunskih korisnika iz proračuna za financiranje redovne djelatnosti po modificiranom načelu nastanka događaja.

Članak 3.

Zatvaranja poslovnih računa proračunskih korisnika provest će se sa danom 31. kolovoza 2025. godine, s ciljem prilagodbe I integracije poslovanja u jedinstveni računovodstveno-informacijski sustav prije isteka zakonskog roka 31. prosinca 2025.

Dana 31. kolovoza 2025. godine zatvaraju se poslovni računi korisnika:

Festivala dalmatinskih klapa Omiš

Centra za kulturu Omiš

Gradske knjižnice Omiša

Gradskog muzeja Omiš i

Dječjeg vrtića Omiš

 Članak 4.

Svi proračunski korisnici Grada Omiša obvezni su prije zatvaranja svojih poslovnih računa zatečena sredstva na računima uplatiti u Proračun Grada Omiša.
Ukidanje poslovnih računa proračunskih korisnika znači da sva njihova financijska sredstva prolaze kroz jedinstveni račun lokalne riznice i da će se svi prihodi proračunskih korisnika uplaćivati na jedinstveni račun i sva plaćanja vršit će se s tog jedinstvenog računa putem lokalne riznice.

Članak 5.

Proračunski korisnici obvezni su i nadalje samostalno voditi cjelovitu Glavnu knjigu koja sadrži evidencije svih transakcija na imovini, obvezama, vlastitim izvorima, rashodima i izdacima, primicima i prihodima proračunskog korisnika.
Transakcije i poslovni događaji u Glavnoj knjizi proračunskih korisnika moraju biti usklađeni sa sadržajem i iznosom transakcija i poslovnih događaja Glavne knjige proračunskih korisnika koji su dio Objedinjene glavne knjige Proračuna Grada Omiša.

Članak 6.

Provođenje ove Odluke povjerava se Odsjeku za proračun i računovostvo i upravnom tijelu nadležnom za proračunske korisnike, odnosno Upravnom odjelu za gospodarstvo I društvene djelatnosti, koji je obvezan proračunske korisnike iz svoje nadležnosti upoznati sa sadržajem ove Odluke.

Članak 7.

Ovlašćuje se Gradonačelnik Grada Omiša za donošenje svih potrebnih provedbenih akata koji prate uspostavu cjelokupnog sustava Riznice.

Članak 8.

Ova Odluka stupa na snagu osmog dana od dana objave u „Službenom glasniku Grada Omiša“.

**R E P U B L I K A H R V A T S K A**

**SPLITSKO-DALMATINSKA ŽUPANIJA**

**GRAD OMIŠ**

**GRADSKO VIJEĆE**

**Predsjednik Gradskog vijeća**

**Zvonko Močić, dr. med.**

KLASA: 400-01/25-01/04

URBROJ:2181-7-02-25-1

Omiš, 1. 4. 2025. godine

DOSTAVITI:

1. Korisnici gradskog proračuna-prema popisu
 Festival dalmatinskih klapa Omiš

 Centar za kulturu Omiš

 Gradska knjižnica Omiša

 Gradski muzej Omiš

 Dječji vrtić Omiš

2. Upravni odjel za gospodarstvo I društvene djelatnosti

3. Odsjek za proračun I računovodstvo

4. Pismohrana